KOMMISSIONENS FORORDNING (EF) Nr. 2105/98 af 1. oktober 1998 om ændring af forordning (EF) nr. 2628/97 for så vidt angår indkøringsperioden for ordningen for identifikation og registrering af kvæg (EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 820/97 af 21. april 1997 om indførelse af en ordning for identifikation og registrering af kvæg og om mærkning af oksekød og oksekødsprodukter (1), særlig artikel 10, litra f), og
ud fra følgende betragtninger:
Ved Kommissionens forordning (EF) nr. 2628/97 (2) er der fastsat gennemførelsesbestemmelser for så vidt angår indkøringsperioden for ordningen for identifikation og registrering af kvæg;
for at undgå problemer i samhandelen med kvæg inden for EF er det nødvendigt at præcisere de gældende regler; det er nødvendigt, at der for visse medlemsstater fastsættes en overgangsperiode indtil senest den 1. marts 1999 for handel med kvæg, der er født efter den 1. januar 1998, og som er forsynet med øremærker, der er i overensstemmelse med bestemmelserne i Rådets direktiv 92/102/EØF af 27. november 1992 om identifikation og registrering af dyr (3);
en sådan løsning er berettiget, da den tjener til at give medlemsstaterne mulighed for at opbruge deres eksisterende lagre af øremærker og til at løse de praktiske problemer med hurtig at omidentificere alt kvæg, som kan indgå i samhandelen inden for EF;
forordning (EF) nr. 2628/97 bør ændres i overensstemmelse med det ovenfor anførte;
i betragtning af bestemmelserne i artikel 4 i forordning (EF) nr. 820/97 er det nødvendigt, at de i nærværende forordning fastsatte foranstaltninger finder anvendelse fra den 1. september 1998;
de i denne forordning fastsatte foranstaltninger er i overensstemmelse med udtalelse fra Komitéen for Den Europæiske Udviklings- og Garantifond for Landbruget -
UDSTEDT FØLGENDE FORORDNING:
Artikel 1
I artikel 1 i forordning (EF) nr. 2628/97 indsættes som stk. 6:
»6. Indtil senest den 1. marts 1999 kan kvæg, som tilhører den nationale husdyrbestand i Belgien, Det Forenede Kongerige (bortset fra Nordirland), Frankrig, Italien, Nederlandene, Portugal og Tyskland, er født efter den 1. januar 1998 og forsynet med to øremærker, jf. stk. 1, indgå i samhandelen inden for EF, forudsat at disse er i overensstemmelse med Rådets direktiv 92/102/EØF (*) og stammer fra den nationale lagerbeholdning, som der er givet meddelelse om som fastsat i stk. 3.
Ved anvendelse af nærværende stykke kan det andet øremærke for Portugals og Tysklands vedkommende opfylde bestemmelserne i stk. 4.
(*) EFT L 355 af 5. 12. 1997, s. 32.«
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 1. september 1998.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 1. oktober 1998.